Kažimír, Peter, podpredseda vlády a minister financií SR (2013-11-28):
Ďakujem veľmi pekne za slovo. Pán predsedajúci, vážené dámy a páni, prečítam vám odpoveď, ktorú pripravil pán minister Lajčák: „Predpokladám, že vašou otázkou smerujete na proces prípravy celoštátnej stratégie ochrany a podpory ľudských práv na Slovensku a s ňou spojenú verejnú diskusiu. Stratégia ako významný celospoločenský dokument zameraný na vnútroštátnu ochranu a podporu ľudských práv by mala reflektovať moderné ponímanie ľudských práv a hodnotového systému v zmysle medzinárodnoprávnych záväzkov Slovenska ako člena Organizácie Spojených národov, Rady Európy, Európskej únie a ďalších medzinárodných organizácií. Tento dokument na Slovensku prvý svojho druhu je výnimočný aj spôsobom prípravy. Participatívny mechanizmus tvorby predpokladá zapojenie širokého spektra mimovládnych organizácií a iných relevantných zástupcov občianskej spoločnosti. Ukázalo sa však, že v diskusii na také zložité a rozsiahle témy, akými sú aj ľudské práva, tolerancia či rovnosť príležitostí, má slovenská spoločnosť značné rezervy v ochote zapojiť sa do odborného dialógu aj v kultúre komunikácie a aj v schopnosti načúvať jeden druhému. Povzbudením pri plnení tejto neľahkej úlohy bolo pre nás vyhlásenie, aby Slovensko bolo krajinou pre všetkých, vydané zástupcami viacerých mimovládnych neziskových organizácií 24. októbra tohto roku. Podporili v ňom iniciatívy vlády a štátnych orgánov, ktoré smerujú k zdokonaľovaniu ľudskoprávneho prostredia, k zlepšovaniu kvality života obyvateľov našej krajiny, a tak i k naplneniu všetkých záväzkov, ktoré Slovensko v tejto oblasti má. Zasadili sa za prijatie stratégie. Vážime si podporu , ktorú nám mimovládne organizácie vyjadrili. A vnímame ju ako zásadný impulz k zmysluplnej celospoločenskej diskusii o rozmere a hĺbke podpory a ochrany ľudských práv na Slovensku. Proces prípravy stratégie teda intenzívne pokračuje a v týchto dňoch vstupuje do ďalšej fázy. Odborníci aj široká verejnosť sa môžu podieľať na jej príprave, a to prostredníctvom odborných workshopov organizovaných gestormi jednotlivých ľudskoprávnych tém. Tieto workshopy budú prebiehať od decembra tohto roku do jari budúceho roku v gescii vecne príslušných ministerstiev a rôznych regiónov Slovenska. Prvé workshopy sa uskutočnia v gescii Ministerstva práce, sociálnych vecí a rodiny Slovenskej republiky dňa 4. decembra. A budú to workshop k právam seniorov a dňa 9. decembra k právam osôb so zdravotným postihnutím. V dňoch 3., 4. a 11. decembra tohto roku sa budú konať regionálne stretnutia k problematike práv osôb žijúcich na hranici chudoby v gescii Úradu splnomocnenca vlády Slovenska pre rómske komunity v spolupráci s ministerstvom práce sociálnych vecí a rodiny. Som presvedčený, že konštruktívna diskusia všetkých zúčastnených prispeje k tvorbe strategického dokumentu, ktorý bude reprezentovať čo možno najširší spoločenský záujem a vytvorí proporčný priestor pre všetky, naozaj všetky zraniteľné skupiny. Ľudské práva 21. storočia si vyžadujú vysokú mieru tolerancie k odlišnostiam. A výnimočnosť univerzality ľudských práv spočíva aj v rešpektovaní dôstojnosti každého z nás.“ Skončil som, pán predsedajúci.